Ego Symon, prior Sancti Symphoriani Eduensis, notum facimus omnibus quod Regnaudus de Luxeaco et Johannes, filius ejus, in presentia nostra constituti, recognoverunt quod ipsi vendiderunt venerabili patri Galtero, episcopo Eduensi, medietatem totius cassamenti quod tenent ab eo, excepto cassamento Gaufridi, prepositi Sedelocensis, quam venditionem ipsi tenentur eidem bona fide garentire. Amburgis vero, uxor dicti Johannis, coram nobis, ipsam venditionem laudavit. In cujus rei testimonium, ad petitionem utriusque partis, presentem paginam sigilli nostri fecimus roborari. Actum anno gratie Mº ducentesimo vicesimo primo.